Diari Oficial de la Generalitat Valenciana


Sumari del DOGV 3539, del 15-07-1999 (1999/6184)

RESOLUCIÓ de 23 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Protocol General de col·laboració entre el Ministeri de Foment, la Generalitat Valenciana i l'Ajuntament de Cofrentes, per a la realització de les obres preliminars d'infraestructura del Balneari de Cofrentes i elaboració del Pla director de Millora.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3539

Data del DOGV
:   15-07-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/6184


Data del document
:   23-06-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Cofrentes
    * aigua mineral
    * cooperació administrativa
    * equipament col·lectiu
    * administració central
    * administració local

RESOLUCIÓ de 23 de juny de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Protocol General de col·laboració entre el Ministeri de Foment, la Generalitat Valenciana i l'Ajuntament de Cofrentes, per a la realització de les obres preliminars d'infraestructura del Balneari de Cofrentes i elaboració del Pla director de Millora. [1999/X6184]
  
Subscrit, després de la tramitació prèvia reglamentària, entre el Ministeri de Foment, la Generalitat Valenciana i l'Ajuntament de Cofrentes, el 12 d'abril de 1999, un Protocol General de col·laboració per a la realització de les obres preliminars d'infraestructura del Balneari de Cofrentes i elaboració del Plà director de Millora, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0831/1999, i que figura com a annex d'aquesta resolució.
  
València, 23 de juny de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Protocol general de col·laboració entre el Ministeri de Foment, la Generalitat Valenciana i l'Ajuntament de Cofrentes, per a la realització de les obres preliminars d'infraestructura del Balneari de Cofrentes i elaboració del Pla director de Millora.
  
Madrid, 12 d'abril de 1999
  
Reunits:
  
D'una banda, l'Excm. Sr. Rafael Arias-Salgado Montalvo, ministre de Foment, que actua en nom i representació del Govern de la nació fent ús de la delegació conferida per l'Acord del Consell de Ministres de 3 de juliol de 1998.
  
D'altra banda, l'Hble. Sr. José Ramón García Antón, conseller d'Obres Públiques, Urbanisme i Transports de la Generalitat Valenciana, en l'exercici de les competències que té atribuïdes per l'article 7 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
I de l'altra, l'Il·lm. Sr. Raúl Ángel Domínguez, alcalde de l'Ajuntament de Cofrentes, en representació d'aquest, autoritzat per a la signatura d'aquest protocol general en virtut de les atribucions que li confereix la legislació de règim local.
  
Les parts, en la representació que tenen, es reconeixen la capacitat per a obligar-se i atorguen el present protocol general i
  
Exposen
  
Primer
  
Que el marc normatiu del present protocol general l'estableix l'article 6.4 de la Llei de Règim Jurídic de les Administracions Públiques i del Procediment Administratiu Comú (en la redacció que dóna la Llei 4/1999, de 13 de gener);i l'article 68 de la Llei 16/1985, de 25 de juny, del Patrimoni Històric Espanyol; i l'article 58 del Reial Decret 111/1986, de 10 de gener, que desplega parcialment la llei esmentada, en relació a l'u per cent cultural.
  
Segon
  
Que el Ministeri de Foment, per mitjà de la Direcció General de l'Habitatge, l'Arquitectura i l'Urbanisme, disposa d'un programa anomenat Programa de Balnearis, la finalitat del qual, entre d'altres, va adreçada a la posada en ús i millora, mitjançant la realització de les obres necessàries, dins de l'acord de col·laboració entre aquest Ministeri i el d'Educació i Cultura, per a l'actuació conjunta en el Patrimoni Històric Espanyol, de 10 de desembre de 1996.
  
Tercer
  
Que l'actuació en el balneari de Cofrentes va ser aprovada en la reunió de 24 de febrer de 1997, per la Comissió Mixta de l'Acord de Col·laboració entre els ministeris de Foment i d'Educació i Cultura per a l'actuació conjunta en el Patrimoni Històric Espanyol i recollit en l'Acta XIII, on s'indica que, dins de les actuacions a càrrec de l'1% cultural, es realitzarà l'actuació esmentada. D'altra banda, la Generalitat Valenciana desitja contribuir a aquesta finalitat, a través del programa 431.10 de la Conselleria d'Obres Públiques, Urbanisme i Transports, anomenat Arquitectura i Habitatge.
  
Quart
  
Que l'Ajuntament de Cofrentes és propietari de ple dret del balneari i amb aquesta finalitat declara que es troba lliure de càrregues.
  
Per la qual cosa acorden les següents:
  
Clàusules
  
Primera
  
La finalitat d'aquest protocol general és la realització i finançament de les obres preliminars d'infraestructura del balneari de Cofrentes i l'elaboració del Pla director de Millora.
  
Segona
  
El Ministeri de Foment per mitjà de la Direcció General de l'Habitatge, l'Arquitectura i l'Urbanisme es compromet a finançar, d'acord amb la seua disponibilitat econòmica, el 50% del pressupost del projecte d'execució que resulte per a les obres preliminars d'infraestructura del balneari de Cofrentes, i el 100% del pressupost d'elaboració del Pla director i és l'òrgan de contractació d'aquesta última actuació.
  
La Generalitat Valenciana es compromet a finançar el 30% del pressupost del projecte d'execució de les obres esmentades.
  
L'Ajuntament de Cofrentes, pel present document, es compromet a finançar el 20% restant, així com el projecte bàsic i d'execució i tots els estudis o projectes necessaris per a dur a terme l'obra esmentada, i és l'òrgan de contractació d'aquestes.
  
Tercera
  
Una vegada aprovat el projecte bàsic i d'execució per les parts, se subscriurà un conveni entre el Ministeri de Foment i l'Ajuntament de Cofrentes en el qual es concretaran els compromisos econòmics, d'acord amb els percentatges establerts en la clàusula 2ª. Aquest conveni haurà de ser autoritzat, si escau, pel Consell de Ministres.
  
La cooperació financera de la Generalitat Valenciana s'instrumentarà subscrivint l'oportú conveni amb l'Ajuntament de Cofrentes.
  
Quarta
  
Als efectes informatius i de coneixement públic, durant el temps de duració de les obres s'instal·larà en lloc ben visible des de la via pública un cartell publicitari de les dimensions i contingut que seran aprovats per la Comissió de Seguiment d'aquest protocol general, en el qual constaran les característiques de l'obra i el grau de participació en el finançament d'aquesta dels qui signen el protocol general.
  
De la mateixa manera, les parts es comprometen a reflectir en qualsevol difusió pública que es faça de les obres, la participació de les tres administracions públiques signants que hi han intervingut, fins i tot en el cas que aquesta difusió es porte a terme després de l'acabament dels treballs i s'hauran de trametre còpia a la resta de signants.
  
Cinquena
  
Una vegada rebudes les obres objecte d'aquest protocol general i conveni que el desplegue, la conservació i manteniment d'aquestes en les degudes condicions de seguretat i ús passarà a ser de l'exclusiva responsabilitat de l'Ajuntament de Cofrentes, que des d'aquell moment atendrà aqueixes obligacions a càrrec del seu pressupost.
  
Sisena
  
Es crearà una comissió per al seguiment i control de les actuacions, integrada per dos representants de la Direcció General de l'Habitatge, l'Arquitectura i l'Urbanisme del Ministeri de Foment, dos de la Generalitat Valenciana i altres dos representants de l'Ajuntament de Cofrentes, encarregada del seguiment dels treballs, així com per a resoldre qualsevol problema que puga sorgir en la interpretació del present protocol general.
  
Setena
  
El present protocol general entrarà en vigor a partir del seu atorgament i conclourà quan es produesca la signatura del conveni que el desplegue i la recepció, aprovació per les parts i liquidació dels treballs corresponents.
  
Serà causa de resolució del present protocol general l'incompliment de les estipulacions especificades en aquest.
  
I com a prova de conformitat, i per al fidel compliment del que s'ha pactat, se subscriu el present protocol general per triplicat, en el dia d'avui.
  
El ministre de Foment,
  
Rafael Arias-Salgado Montalvo
  
El conseller d'Obres Públiques, urbanisme i Transports,
  
José Ramón García Antón
  
L'alcalde de l'Ajuntament de Cofrentes,
  
Raúl Ángel Domínguez